b'\n_START_ARTICLE_\nValgusp\xc3\xbcstol\n_START_PARAGRAPH_\nValgusp\xc3\xbcstol (inglise keeles light gun) on sisendseade ekraanipiirkondadele osutamiseks. Seda kasutatakse tavaliselt ekraanil olevate sihtm\xc3\xa4rkide tulistamiseks.\n_START_SECTION_\nAjalugu\n_START_PARAGRAPH_\nP\xc3\xa4rast vaakumvalgusandurite leiutamist 1930. aastatel hakkasid elektroonikud v\xc3\xa4lja t\xc3\xb6\xc3\xb6tama lasketiire, kus saaks tulistada valguskiirega. Sealjuures m\xc3\xa4rklauas oli andur ja p\xc3\xbcstolis valgusallikas. Lask loeti pihtal\xc3\xa4inuks, kui tulistamise hetkel langes valguskiir andurile. Esimene sel p\xc3\xb5him\xc3\xb5ttel t\xc3\xb6\xc3\xb6tav seade Seeburg Ray-O-Lite ilmus m\xc3\xbc\xc3\xbcgile 1936. aastal._NEWLINE_Valgusp\xc3\xbcstoleid hakati kasutama juba esimestes arkaadm\xc3\xa4ngudes. Neist esimene majanduslikult edukas m\xc3\xa4ng oli Sega "Periskoop" (Periscope), mis lasti v\xc3\xa4lja aastal 1966 ja n\xc3\xb5udis laevakujutiste tulistamist. Kui laeva siluetile pihta saadi, siis kukkus see \xc3\xbcmber. Peatselt j\xc3\xb5udis see m\xc3\xa4ng ka N\xc3\xb5ukogude Liitu, sealhulgas Eestisse.\n_START_SECTION_\nKasutatav tehnoloogia\n_START_PARAGRAPH_\nSelleks, et tulistada arvutiekraanil olevat kujutist, on tarvis see p\xc3\xb5him\xc3\xb5te \xc3\xbcmber p\xc3\xb6\xc3\xb6rata. Valguskiired v\xc3\xa4ljuvad ekraanilt ja p\xc3\xbcstoli sisse on paigutatud valgusandur, mis tunneb \xc3\xa4ra ekraanist v\xc3\xa4ljuva valguskiire. Seej\xc3\xa4rel tuleb kindlaks teha, missugust piirkonda ekraanil lask tabas. _NEWLINE_Esimest sellist p\xc3\xbcstolit kasutati 1972. aastal m\xc3\xbc\xc3\xbcgile tulnud arvutiga MIT Whirlwind.\n_START_SECTION_\nT\xc3\xa4nap\xc3\xa4ev\n_START_PARAGRAPH_\nValgusp\xc3\xbcstolid ja sarnased seadmed on t\xc3\xa4nap\xc3\xa4eval v\xc3\xa4ga haruldased. Selle p\xc3\xb5hjuseks v\xc3\xb5ib tuua arvutihiire populaarsuse ja kuvari tehnoloogia muudatused. Valgusp\xc3\xbcstolid t\xc3\xb6\xc3\xb6tavad ainult vanade CRT monitoridega.'